Úrad vlády SR						 Na rokovanie vlády SR
Sekcia hospodárskej politiky					 dňa  8.1.2003
									 k číslu: 9313/2002
									 k bodu:  20

S t a n o v i s k o

k  Návrhu  zmluvy  o výkonoch  vo verejnom  záujme  pri  prevádzkovaní  dráhy 
na rok 2003

I.

	Návrh zmluvy predkladá minister dopravy, pôšt a telekomunikácií SR vláde SR na odsúhlasenie, so zámerom následne (do 14 dní) uzavrieť, najmä podľa § 24a  zákona  NR SR  č. 164/1966  o  dráhach  a  súvisiacich  predpisov  v  platnom  znení, 
v zastúpení štátu uvedenú zmluvu s prevádzkovateľom dráhy Železnicami Slovenskej republiky, Bratislava.

	Návrh  vychádza zo schváleného štátneho rozpočtu na rok 2003, podľa ktorého sú v rozpočtovej kapitole MDPT SR vyčlenené účelové prostriedky na zmluvy o výkonoch vo verejnom záujme v železničnej doprave vo výške 6,650 mld. Sk. Podľa  predloženého návrhu z uvedeného objemu bude použitá čiastka 2,300 mld. Sk na úhradu straty, ktorá prevádzkovateľovi dráhy (dodávateľovi) vznikne pri pre-vádzkovaní dráhy v súlade so zmluvnými podmienkami.

	V  roku  2003   celkové  plánované   náklady  prevádzkovateľa  dráhy  spojené 
s výkonmi vo verejnom záujme sú  kvantifikované (v Prílohe č. 4) vo výške 10,633 mld. Sk  (v roku 2002 boli 10,684 mld. Sk) a tržby 8,333 mld. Sk (v roku 2002 boli 8,359 mld. Sk).

II.

	Vyhodnotenie medzirezortného pripomienkového konania v predloženom znení uvádza, že z 20 oslovených subjektov vznieslo 5 pripomienok (bez označenia závažnosti) MF SR, ktoré boli akceptované a  2 zásadné pripomienky MH SR, ktoré MDPT SR akceptovalo s vysvetlením. Vysvetlenie k časti prvej pripomienky MH SR, ktorá žiada doplniť článok I ods. 1 o body g), h) uvádza dodatočne dohodnuté ich znenie s MH SR, avšak v príslušnom texte návrhu zmluvy  nie sú doplnené.

	Vo vyhodnotení, rovnako ako k súbežnému návrhu zmluvy s prevádzko-vateľom osobnej železničnej dopravy, je priložené stanovisko Odborového združenia železničiarov, ktoré žiada upustiť od navrhovanej redukcie objemu výkonov v želez-ničnej osobnej doprave v roku 2003 a zachovať ho na úrovni v roku 2002, ako aj stanovisko Zväzu zamestnávateľov dopravy, pôšt a telekomunikácií SR, odporúčajúce uplatniť  prístup individuálneho posudzovania prípadného rušenia osobnej dopravy na niektorých tratiach.

III.

	Predložený  návrh  zmluvy  dodržiava  objem  plánovanej straty v hospodárení 
pri prevádzkovaní dráhy vo verejnom záujme v roku 2003 vo výške 2,300 mld. Sk, ktorej úhrada prevádzkovateľovi dráhy je súčasťou vyčlenených účelových prostriedkov v rozpočtovej kapitole MDPT SR v zákone o štátnom rozpočte na rok 2003.

	Útlm rastu nákladov pri prevádzkovaní dráhy, ktorý je vyčíslený (v poznámke  Prílohy č. 4) z titulu racionalizačných opatrení, vrátane redukcie dopravy, vo výške 1,874 mld. Sk nie je v materiáli uskutočnený natoľko transparentne, aby preukázal nevyhnutnosť  zastavenia  osobnej  dopravy  na  44  tratiach   (uvádzaných  v Prílohe 
č. 6). Uvedený počet tratí (a rozsah výkonov vo vlkm pre osobnú dopravu) pritom nekorešponduje  s  analogickými   údajmi   súbežne  prerokúvaného  návrhu   zmluvy 
so železničným dopravcom.

	Predložený materiál neobsahuje doložku finančných, ekonomických, environmentálnych  vplyvov  a  vplyvov  na  zamestnanosť,   požadovanú  Smernicou 
na prípravu a predkladanie materiálov na rokovanie vlády SR.

	Odporúčame vláde SR rozhodnúť o predloženom materiáli na základe výsledkov rozpravy k nemu na rokovaní vlády s uvážením, aby materiál bol najprv predložený na rokovanie Porady ekonomických ministrov.

Bratislava 7.1.2003